Illum, l-UE għelbet l-aħħar ostaklu li kellha quddiemha fil-proċess ta' ratifika tat-Trattat ta' Marrakexx, wara li l-presidenza Maltija waslet għal ftehim mal-Parlament Ewropew dwar l-implimentazzjoni tal-leġislazzjoni. "L-adeżjoni tant mistennija tal-UE mat-Trattat ta' Marrakexx ser issir realtà. Din hija ta' importanza kbira għax tiżgura li 30 miljun persuna mal-UE kollha b'diżabbiltà fil-vista ser ikollhom dritt tal-bniedem bażiku, u ttejjeb l-aċċessibbiltà għall-kotba fil-pajjiżi fil-fażi ta' żvilupp". Dr Christian Cardona, il-ministru Malti għall-Ekonomija, l-Investiment u l-Intrapriżi Żgħar Il-persuni għomja, b'diżabbiltà fil-vista jew li b'xi mod ieħor għandhom diffikultà biex jaqraw materjal stampat għadhom qed isibu bosta xkiel biex jaċċessaw kotba u materjal stampat ieħor. Il-ħtieġa li jiżdiedu x-xogħlijiet u materjal protett ieħor li jkunu f'formati aċċessibbli bħall-Braille, il-kotba awdjo u b'tipa kbira, ġiet rikonoxxuta fil-livell internazzjonali. Il-proposti maqbula llum ser jintroduċu eċċezzjoni obbligatorja ġdida fid-dritt tal-UE għar-regoli tad-drittijiet tal-awtur, f'konformità mat-Trattat ta' Marrakexx. Din ser tippermetti lill-persuni u l-organizzazzjonijiet benefiċċjarji li jagħmlu kopji ta' xogħlijiet f'formati aċċessibbli, u jxerrduhom madwar l-UE u f'pajjiżi terzi li huma parti għat-Trattat. L-implimentazzjoni tal-obbligi tal-Unjoni skont it-Trattat ta' Marrakexx fejn jidħol l-iskambju ta' kopji b'format aċċessibbli għal skopijiet mhux kummerċjali bejn l-UE u l-pajjiżi terzi li huma parti għat-Trattat ta' Marrakexx issir minn regolament. L-inkorporazzjoni tal-obbligi skont it-Trattat ta' Marrakesh fil-leġislazzjoni domestika ssir minn direttiva. Dan ser jiżgura titjib fid-disponibbiltà ta' kopji b'format aċċessibbli għall-persuni benefiċjarji u ċ-ċirkolazzjoni tagħhom fis-suq intern. Kuntest It-Trattat, li ġie adottat f'konferenza diplomatika f'Marrakech f'Ġunju 2013, jifforma parti mill-korp tat-trattati dwar id-drittijiet tal-awtur amministrat mill-Organizzazzjoni Dinjija tal-Proprjetà Intellettwali (WIPO). Il-Trattat daħal fis-seħħ fit-30 ta' Settembru 2016. Huwa għandu dimensjoni kulturali, umanitarja u ta' żvilupp soċjali. It-Trattat ta' Marrakexx ġie ffirmat mill-UE f'April 2014. Madankollu, kwistjoni legali dwar jekk l-Unjoni għandhiex kompetenza esklużiva biex tikkonkludi t-Trattat ta' Marrakexx dewmet il-proċess ta' ratifika. Il-Kummissjoni talbet opinjoni mill-Qorti Ewropea tal-Ġustizzja f'Awwissu 2015. Il-Qorti kkonfermat il-kompetenza esklużiva tal-Unjoni fl-14 ta' Frar 2017. Hija ppreċiżat ukoll li t-Trattat ta' Marrakexx ma jaqax fil-kamp ta' applikazzjoni tal-politika kummerċjali komuni. Fl-14 ta' Settembru 2016, il-Kummissjoni ppreżentat abbozz ta' regolament u abbozz ta' direttiva u l-Parlament Ewropew ivvota dwar il-proposti fit-23 ta' Marzu 2017. Il-passi li jmiss Ir-regolament u d-direttiva ser ikollhom jiġi adottati formalment mill-Parlament Ewropew u mill-Kunsill. Imbagħad, f'mhux aktar minn 12-il xahar, id-dispożizzjonijiet tad-direttiva ser jiġu promulgati f'kull leġislazzjoni nazzjonali. Wara l-adozzjoni ta' deċiżjoni tal-Kunsill li tawtorizza l-konklużjoni tat-Trattat ta' Marrakexx, l-UE ser tkun tista' tiddepożita l-istrumenti tar-ratifika tat-Trattat.